ร้านนี้ทางเข้าจะดูซับซ้อนนิดหน่อย แต่ไม่ยากคับ จากในเมืองศรีราชา ขับมาทางพัทยา เลยตึกคอม มาประมาณ 1 กิโลเมตร มองทางขวามือครับ จะเห็นโชว์รูม HONDA ตรงนั้นเป็นที่กลับรถพอดี เลี้ยวขวาเข้าซอยไป ขับผ่านท่าเรือศรีราชา ฮาร์เบอร์ ตรงไปจนสุดทางแล้วเลี้ยวขวาอีกที ตรงไปอีกไม่ถึง 1 กิโลเมตรครับ จะมีป้ายบอกทาง ให้เลี้ยวซ้ายตรงป้ายร้าน เข้าซอยเล็กๆลงไป สุดซอยก็เจอร้านพอดี ต้องจอดรถข้างซอยครับ ค่อนข้างจะคับแคบนิดนึง ถ้าลูกค้าเยอะๆ อาจจะต้องได้จอดไกลแล้วเดินไกลครับ

บรรยากาศร้านเป็นเรือนยื่นเข้าไปในทะเล แน่นอนครับลมเย็นสบายมากๆ แต่ถ้ามาช่วงเย็น น่าจะวิวดีกว่าตอนกลางวันเยอะนะ

## อาหารที่ลองชิม ##

ปลากระพงทอดราดน้ำปลา : ขายตัวละ 400 บาท ความสดของปลาถือว่าดีเลยครับ ทอดได้กรอบ พอดีๆ ไม่แข็ง อร่อยดี

แกงคั่วชะอมเนื้อปู : เมนูนี้ขึ้นบอร์ดโชว์ไว้ เป็นรายการแนะนำ เลยต้องขอพิสูจน์ เสริฟมาถ้วยไม่ใหญ่มาก แต่ให้เนื้อปูมาเน้นๆล้นๆ รสชาตกลมกล่อมดี จะอ่อนเผ็ดไปเล็กน้อย ผมว่าเนื้อปูกับชะอมมันเข้ากันได้ดีนะ 

หอยแครงลวก : เลือกหอยได้ไซส์ใหญ่ดี สดมากๆ ลวกมาได้ตามสั่งเลย ขอแบบเลือดๆ หวาน อร่อยๆ ติน้ำจิ้มนิดนึง ไม่ค่อยจัดเท่าไหร่ ไม่จี๊ด ไม่แซ่บ

กุ้งผัดไข่เค็ม : ผัดแบบเน้นไข่แดงเลยครับ มาแบบข้นๆ อร่อยใช้ได้นะ คลุกข้าวแจ๋วเลยละ กุ้งตัวกลางๆ สดดีครับ จานนี้ 200 บาท

หมึกนึ่งมะนาว : ใช้หมึกตัวใหญ่ เนื้อสด กรอบ เด้ง อร่อยๆ แต่น้ำซุปนี่เค็มไปเยอะเลย จริงๆมันจะต้องเปรี้ยวนำนะครับ จานนี้ไม่ผ่าน

บทสรุป : ร้านใช้วัตถุดิบได้สดดีครับ มีคุณภาพ สมกับที่โฆษณาไว้ "ไม่สด ไม่เสิร์ฟ" ทำได้ตามนั้น แต่รสชาตบางรายการยังต้องแก้ไข ปรับปรุงอยู่บ้าง ในรายละเอียดเล็กๆน้อยๆ งานบริการก็ใช้ได้ คนผู้หญิงที่เป็นหัวหน้า ดูจะแอคทีฟดี ว่องไว กระฉับกระเฉง คอยส่งเสียงกระตุ้นเหล่าลูกน้องสาวๆต่างชาติ 

เวลาทำการ :  10.00 - 22.00

